Diari Oficial de la Generalitat Valenciana


Sumari del DOGV 6432, del 05-01-2011 (2010/14016)

ORDE 95/2010, de 20 de desembre, de la Conselleria d'Educació, per la qual es regula la validació de la formació professional per a l'ocupació a demanda impartida per empreses o entitats ubicades en l'àmbit territorial de la Comunitat Valenciana als seus treballadors amb les ensenyances de Formació Professional del sistema educatiu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/12/20/95/dof/vci/html**

### Dades del document

Número de DOGV
:   6432

Data del DOGV
:   05-01-2011

Secció del DOGV
:   I. DISPOSICIONS GENERALS

Número del document
:   2010/14230


Data del document
:   20-12-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament professional
    * legislació
    * reconeixement de títols
    * qualificació del personal
    * centre d'ensenyament
    * qualificació professional
    * examen

La Sentència 271/2013, de 15 de maig, del Tribunal Superior de Justícia de la Comunitat Valenciana, anul·la determinats aspectes de l'article 10 de l'Orde 95/2010, de 20 de desembre, de la Conselleria d'Educació.

ORDE 95/2010, de 20 de desembre, de la Conselleria d'Educació, per la qual es regula la validació de la formació professional per a l'ocupació a demanda impartida per empreses o entitats ubicades en l'àmbit territorial de la Comunitat Valenciana als seus treballadors amb les ensenyances de Formació Professional del sistema educatiu. [2010/14110]
Índex
Preàmbul
Capítol I. Disposicions generals
Article 1. Objecte
Article 2. Finalitat
Capítol II. Subjectes intervinents
Article 3. Empresa o entitat vinculada
Article 4. Centre docent validador
Article 5. Coordinació del procediment de validació
Article 6. Persones destinatàries
Capítol III. Acord o conveni
Article 7. Acord o conveni
Capítol IV. Procediment de validació
Article 8. Validació de la formació
Article 9. Impartició de la formació
Article 10. Procediment de validació de l'acció formativa impartida per l'empresa o entitat
Article 11. Certificació i efectes de la validació
Article 12. Inscripció i matrícula
Disposició final primera. Aplicació de l'orde
Disposició final segona. Entrada en vigor
PREÀMBUL
La Llei Orgànica 2/2006, de 3 de maig, d'Educació, ha previst més flexibilitat en l'accés a la Formació Professional inicial, que forma part del sistema educatiu, al mateix temps que fomenta i impulsa l'aprenentatge al llarg de la vida. En este sentit, establix en l'article 66, apartat 4, que les persones adultes poden realitzar els seus aprenentatges per mitjà d'activitats tant d'ensenyança reglada com no reglada, per la qual cosa es tendirà a establir connexions entre ambdós vies i s'adoptaran mesures per a la validació dels aprenentatges que s'hagen adquirit per via no reglada.
El Reial Decret 1538/2006, de 15 de desembre, pel qual s'establix l'ordenació general de la Formació Professional del sistema educatiu (BOE núm. 3, de 03.01.2007), en desplegament de la llei orgànica mencionada, establix diverses mesures per a la promoció de la formació al llarg de la vida, entre les quals cal destacar la possibilitat de fer una oferta de formació a fi de facilitar la formació permanent, la integració social i la inclusió de les persones o els grups desfavorits en el mercat de treball, prevista en l'article 34.
En este sentit, a la Comunitat Valenciana ja s'han adoptat diverses mesures flexibilitzadores a l'empara del Reial Decret 1538/2006, de 15 de desembre, com l'oferta parcial d'ensenyances, el règim d'alternança entre formació i treball, així com l'oferta en la modalitat semipresencial o les proves per a obtenció de títols acadèmics de tècnic o tècnic superior, que permeten que la Formació Professional del sistema educatiu siga útil a determinats col·lectius, perquè este tipus d'ofertes s'adapten a diverses situacions sociolaborals, i faciliten així la seua formació i l'aprenentatge al llarg de la vida.
A fi de continuar millorant les utilitats de la Formació Professional del sistema educatiu, es pretén, per mitjà d'esta orde, establir una nova mesura flexibilitzadora i integradora, la validació de la formació impartida en les empreses o entitats als seus treballadors amb les ensenyances de Formació Professional del sistema educatiu, que permeta establir vincles entre els subsistemes de Formació Professional i possibilitar a qui les supere disfrutar dels efectes propis de la Formació Professional del sistema educatiu, i, si és el cas, de la formació professional per a l'ocupació a demanda regulada pel Reial Decret 395/2007, de 23 de març, tot això en el marc del sistema integrat de qualificacions i formació professional establit per la Llei Orgànica 5/2002, de 19 de juliol, de les Qualificacions i de la Formació Professional.
Esta nova mesura flexibilitzadora pretén continuar facilitant respostes àgils i descentralitzadores als reptes més urgents i immediats de què és objecte la Formació Professional, i possibilitar l'atenció específica a empreses i sectors productius, i individualitzada als treballadors, en el context de l'actual situació econòmica, per mitjà d'ofertes adaptades a les seues circumstàncies sociolaborals i articulades per mitjà de les empreses o entitats interessades, a fi de facilitar la formació i l'aprenentatge al llarg de la vida i capitalitzar la formació adquirida, així com avançar en la integració dels dos subsistemes de Formació Professional, el del sistema educatiu i el de la formació professional per a l'ocupació.
En virtut del que s'ha exposat i vista la proposta de la directora general d'Avaluació, Innovació i Qualitat Educativa i de la Formació Professional de data 17 de desembre de 2010, amb un informe previ del Consell Valencià de la Formació Professional, en exercici de les atribucions que em conferixen l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació,
ORDENE
CAPÍTOL I
Disposicions generals
Article 1. Objecte
La present orde té com a objecte regular la validació de la formació per a l'ocupació a demanda impartida per empreses o entitats ubicades en l'àmbit territorial de la Comunitat Valenciana als seus treballadors amb les ensenyances de Formació Professional del sistema educatiu valencià.
Article 2. Finalitat
La validació de la formació per a l'ocupació a demanda impartida per empreses o entitats permet establir vincles entre esta i la Formació Professional del sistema educatiu que possibiliten, a qui les supera, disfrutar dels efectes propis de la formació del sistema educatiu i, si és el cas, de la formació professional per a l'ocupació en el marc del sistema integrat de qualificacions i formació professional.
CAPÍTOL II
Subjectes intervinients
Article 3. Empresa o entitat vinculada
Podrà ser validada la formació per a l'ocupació a demanda impartida per aquelles empreses o entitats, ubicades en l'àmbit territorial de la Comunitat Valenciana, que subscriguen un acord o conveni vinculant per a la validació de la dita formació, segons s'especifica en l'article 7 de la present orde.
L'empresa o entitat és la responsable de:
1. La formació impartida.
2. Informar les persones interessades del procediment de validació.
3. Remetre els fulls d'inscripció al centre docent junt amb els documents necessaris per a formalitzar la inscripció al procediment.
4. Adoptar les mesures necessàries en matèria de prevenció de riscos laborals en relació amb la impartició del curs/acció formativa.
Article 4. Centre docent validador
La formació impartida per l'empresa o entitat serà validada pels centres docents sostinguts amb fons públics que impartixen ensenyances de Formació Professional, amb relació als cicles formatius que tinguen autoritzats i que estiguen impartint i siguen autoritzats per la direcció general de la Conselleria d'Educació competent en matèria de formació professional com a centre docent validador.
Al centre docent validador li correspon:
1) Obrir l'expedient acadèmic de l'alumnat, i arxivar i custodiar les dades, de forma separada de l'alumnat ordinari.
2) Validar la formació impartida per les empreses o entitats vinculades, com a reconeixement de la superació de mòdul/s professional/s de cicle/s formatiu/s.
3) Emetre els certificats acreditatius de la validació/superació del/dels mòdul/s professional/s de cicle/s formatiu/s.
Article 5. Coordinació del procediment de validació
Cada un dels centres docents que participen en el procediment haurà de disposar d'un professor que coordine la validació de la formació.
La persona responsable de la coordinació, en els centres públics, serà un membre de l'equip directiu o el professor coordinador de cicles formatius.
La persona responsable de la coordinació, en els centres privats concertats, serà designada pel seu titular entre el professorat del corresponent mòdul/s professional/s.
No podrà ser designat com a responsable de la coordinació o professor validador d'este procediment, el professorat del centre docent que haja impartit als aspirants al corresponent procediment de validació la formació per a l'ocupació a validar en els cinc anys anteriors a la data en què es realitze la corresponent prova de validació en el centre docent.
Article 6. Persones destinatàries
1. La validació de formació impartida es dirigix al personal procedent de l'empresa o entitat firmant del corresponent acord/conveni previst en l'article 7, que haurà de ser exclusivament el següent:
Quant a les empreses:
- Els seus treballadors i treballadores assalariats.
- Els seus treballadors o treballadores autònoms econòmicament vinculats a l'empresa o entitat.
- Els socis i sòcies treballadors de les cooperatives de treball associat.
- Els socis i sòcies treballadors de les societats laborals.
Quant a les entitats:
- Personal procedent d'empreses integrades en confederacions d'organitzacions empresarials, federacions/associacions empresarials, o bé de col·legis oficials.
- Treballadors i treballadores d'entitats sense ànim de lucre.
2. En cap cas la validació de formació podrà estendre's per cap mitjà (subrogació, ampliació o qualsevol altre) a altres empreses o entitats que no siguen les signatàries de l'acord/conveni, ni a la seua plantilla.
D'acord amb la finalitat de la validació de la formació impartida per empreses o entitats estaran expressament excloses les empreses o entitats l'objecte de les quals siga impartir formació.
3. Les persones destinatàries procedents de les empreses o entitats no estaran obligades a reunir els requisits acadèmics d'accés per a obtindre la validació de mòduls professionals; sense perjuí de tot això, l'obtenció del títol requerirà estar en possessió dels requisits d'accés al cicle formatiu de referència.
4. Les persones destinatàries han de mantindre la seua condició de treballador en el moment de la realització de la prova de validació.
CAPÍTOL III
Acord o conveni
Article 7. Acord o conveni
1. La posada en marxa del procés de validació de formació per a l'ocupació a demanda impartida per l'empresa o entitat requerix la firma d'un acord o conveni a este efecte, a petició de l'empresa o entitat interessada dirigida a la direcció general de la Conselleria d'Educació competent en matèria de formació professional.
En cas que el procediment de validació afecte centres públics, l'acord o conveni serà firmat pel representant legal de l'empresa o entitat, o per aquell en qui delegue, i pel titular de la direcció general competent en matèria de formació professional per delegació del conseller d'Educació a sol·licitud de l'empresa o entitat, quan s'haja oït el claustre i el consell escolar o consell social.
La dita sol·licitud ha de contindre almenys:
1) El nom, adreça, correu electrònic i telèfon de l'empresa o entitat.
2) La superfície i la identificació dels espais i equipaments destinats a la formació d'acord amb els requisits exigits pel subsistema de formació professional per a l'ocupació.
3) El cicle o els cicles formatius a què correspon la formació.
4) El/els mòdul/s professional/s a què correspon la formació a validar.
5) Proposta de la formació que es proposa impartir (programació, càrrega horària i metodologia didàctica, criteris d'avaluació...), la qual ha de tindre una coincidència i afinitat així com una càrrega horària mínima al voltant del 85% de la càrrega lectiva completa del mòdul professional a validar.
6) Les característiques i els estudis previs de les persones destinatàries.
7) Les característiques del professorat (titulacions i experiència) d'acord amb els requisits exigits pel subsistema de formació professional per a l'ocupació.
La sol·licitud haurà d'estar rubricada pel representant legal de l'empresa o entitat o per aquell en qui delegue.
2. L'acord o conveni de col·laboració, per a dur a terme el procediment de validació de la formació, contindrà, almenys, clàusules relatives a:
1) La responsabilitat de l'empresa o entitat respecte a l'adequació dels espais, de les instal·lacions i del personal formador i la tramitació de la informació corresponent a l'expedient acadèmic de cada alumne.
2) El compromís de l'empresa o entitat per a dur a terme el procediment de validació d'acord amb la normativa que el regula i, expressament, a facilitar la supervisió acadèmica per part del professor coordinador del centre docent i, si és procedent, de la Inspecció d'Educació.
3) El/els mòdul/s professional/s a què correspon la formació a validar i la seua vinculació amb l'activitat productiva de l'empresa o entitat.
4) Els objectius, els continguts, la duració i la metodologia didàctica de la formació que es vol validar.
5) Els criteris d'avaluació aplicables per l'empresa o entitat i els criteris d'execució de la prova de validació per part del centre docent.
6) La determinació del centre docent sostingut amb fons públics al qual es vincula el procediment de validació de la formació, i la seua responsabilitat respecte a la validació de la formació i a l'emissió de la documentació acadèmica corresponent.
7) El compromís de l'empresa o entitat d'assumir els gastos que si és el cas es deriven del procediment de validació.
8) El compromís de l'empresa o entitat d'autoavaluar-se com a una empresa socialment responsable seguint les recomanacions de la Unió Europea.
CAPÍTOL IV
Procediment de validació
Article 8. Validació de la formació
1. La validació de formació professional per a l'ocupació a demanda impartida per empreses o entitats ha de vincular-se necessàriament amb els mòduls professionals dels cicles formatius de Formació Professional.
2. En els títols derivats de la LOGSE es poden validar per mitjà d'este procediment els aprenentatges de la totalitat dels mòduls professionals establits en l'ordenament curricular en vigor de cada cicle formatiu que s'aplique a la Comunitat Valenciana, a excepció dels següents: Relacions en l'Equip de Treball, Relacions en l'Àmbit de Treball, Formació i Orientació Laboral i Formació en Centres de Treball.
3. En els títols derivats de la LOE es poden validar els aprenentatges de la totalitat dels mòduls professionals establits en l'ordenament curricular en vigor de cada cicle formatiu que s'aplique a la Comunitat Valenciana, excepte els mòduls professionals: Formació i Orientació Laboral, Empresa i Iniciativa Emprenedora, i Formació en Centres de Treball, i, en els cicles formatius de grau superior, el mòdul específic de Projecte, que no es podran validar per este procediment.
4. La validació de formació, tant dels mòduls professionals corresponents a títols LOGSE com dels corresponents a títols LOE, es farà per un mòdul professional complet.
5. La prova de validació de la formació serà realitzada pel professorat amb competència docent en el corresponent mòdul professional designat per la direcció del centre a proposta del professor responsable de la coordinació de la validació, oït el departament de la família professional.
6. Els mòduls professionals validats seran certificats pel centre docent.
7. La formació validada serà capitalitzable per a la consecució d'un títol de Formació Professional sempre que s'acrediten els requisits establits per a l'accés al corresponent cicle formatiu.
8. Els centres docents gestionaran, amb els seus recursos i en el marc de la seua autonomia, les funcions corresponents a la validació de la formació impartida per l'empresa o entitat.
Article 9. Impartició de la formació
La formació a validar es podrà impartir bé en els espais i les instal·lacions posades a disposició per les empreses o entitats conveniades sempre que complisquen les condicions de seguretat i qualitat exigides per la normativa aplicable al subsistema de formació professional per a l'ocupació a demanda o bé en els centres integrats públics i privats concertats de Formació Professional.
Article 10. Procediment de validació de l'acció formativa impartida per l'empresa o entitat
1. A partir de la proposta de formació de l'empresa o entitat s'identificaran el/els mòdul/s professional/s d'acord amb el procediment següent:
a) El centre docent, per mitjà del professor coordinador i el professorat del departament professional corresponent, i l'empresa o entitat formadora, per mitjà del formador, relacionaran els objectius, els continguts i la duració de la formació de l'empresa o entitat amb els del mòdul professional, i determinaran el contingut del curs/acció formativa objecte de la validació. Els continguts del curs/acció formativa estaran necessàriament relacionats amb l'activitat productiva de l'empresa o entitat.
b) Els continguts i els objectius del curs/acció formativa han de tindre una coincidència i afinitat al mòdul professional a validar i la coincidència horària mínima ha de ser al voltant del 85% amb el mòdul professional a validar.
2. Qualificació del curs/acció formativa impartida per l'empresa o entitat:
a) El formador de l'empresa o entitat i el coordinador del centre docent acordaran prèviament la metodologia utilitzada per a determinar l'avaluació i la qualificació dels aprenentatges aconseguits.
b) L'empresa o entitat avaluarà el procés d'aprenentatge de cada persona al llarg de tot el curs/acció formativa i la dita avaluació es realitzarà en termes de qualificacions que es formularan en xifres d'1 a 10 amb una xifra decimal.
c) El dret a l'avaluació continuada i a la qualificació final requerix l'assistència mínima al 85% de les hores del curs de formació.
d) Cada persona ha d'obtindre una qualificació mínima de 5 punts per a poder accedir a la prova de validació.
e) El formador de l'empresa o entitat omplirà la part corresponent a l'acta d'avaluació on farà constar la nota de l'aspirant i l'assistència, i adjuntarà el registre de firmes.
En l'annex I es detalla el model d'acta d'avaluació i de validació de la formació i en l'annex II es detalla el model de registre de firmes d'assistència.
3. Prova de validació en el centre docent:
a) La prova de validació es realitzarà en el curs escolar corresponent a la data de finalització del curs/acció formativa impartida en l'empresa o entitat, amb independència que el dit curs/acció formativa s'haja iniciat en cursos anteriors.
b) Podran realitzar la prova de validació les persones que hagen aconseguit una avaluació positiva (qualificació mínima de 5) en el curs impartit en l'empresa o entitat. Serà dirigida pel professor validador que ha de tindre la competència docent en el corresponent mòdul professional.
c) El tipus de prova de validació pot tindre, entre altres, un o més dels formats següents:
- Prova escrita o amb la utilització de mitjans informàtics.
- Prova pràctica.
- Prova oral per mitjà d'entrevista.
- Realització d'un treball que sintetitze els continguts treballats en la formació.
4. El professor validador avaluarà la prova en termes de qualificacions que es formularan en xifres d'1 a 10 amb una xifra decimal, i hauran d'obtindre un mínim de 4 punts per a poder calcular la mitjana ponderada a què fa referència l'apartat 5.
5. La qualificació final del mòdul professional serà la mitjana resultant de ponderar en un 30% la qualificació atorgada per l'empresa o entitat, i en un 70% la qualificació obtinguda en la prova de validació del centre docent. Per a validar la formació, l'interessat/ada ha d'obtindre una qualificació final que ha de ser igual o superior a 5 punts.
La dita qualificació final del mòdul professional es calcularà amb la fórmula següent, i s'expressarà en xifres d'1 a 10 sense decimals, i s'arredonirà a la unitat més pròxima i en cas d'equidistància a la superior.
Qualificació final = (QAF x 0,3) + (QPV x 0,7)
QAF= qualificació del curs/acció formativa impartida per l'empresa o entitat
QPV= qualificació de la prova de validació realitzada en el centre docent
0,3 i 0,7= valor dels paràmetres de ponderació
6. El professor validador omplirà en l'acta d'avaluació (annex I) la part corresponent a la validació de la formació i farà constar la qualificació final del corresponent mòdul professional de cada persona. L'acta d'avaluació serà firmada pel professor validador, el coordinador del procediment, el formador de l'empresa/entitat i el secretari del centre docent.
7. El seguiment de la programació del curs que es realitze en l'empresa/entitat serà realitzat pel professor coordinador acadèmic del curs/acció formativa, i, si és el cas, amb la col·laboració del professor validador, per mitjà de visites específiques, per les quals tindran dret a percebre les indemnitzacions corresponents d'acord amb el que disposa el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris, modificat pel Decret 88/2008, de 20 de juny.
8. Contra els resultats finals de la validació de la formació impartida per l'empresa o entitat, les persones interessades podran reclamar segons el procediment següent:
1. Dins dels tres dies hàbils següents a aquell en què li haja sigut notificada la qualificació, presentarà la reclamació per mitjà d'un escrit dirigit al director o la directora del centre docent validador.
2. En el termini màxim de tres dies hàbils posteriors a la recepció de la reclamació escrita, es procedirà a la revisió de les proves de validació que van donar lloc a la qualificació reclamada i els criteris utilitzats per a avaluar-los, per una comissió designada per la direcció del centre docent i composta pel cap d'estudis, el coordinador del procediment, el professor que va validar la formació i altres dos professors del centre que impartisquen el mòdul professional objecte de reclamació o, si no n'hi ha, amb competència docent en este que garantisca la competència de la seua intervenció. La missió de la comissió designada consistirà a realitzar un informe, que donarà lloc a l'emissió d'un dictamen per la direcció d'estudis, tenint en consideració les conclusions del mencionat informe de la comissió.
3. La direcció del centre notificarà per escrit a la persona interessada, mitjançant una resolució individualitzada, el resultat de la revisió, que confirmarà o rectificarà la qualificació reclamada, en el termini màxim de dos dies hàbils des de la recepció del dictamen.
4. Contra la resolució del director del centre docent, la persona interessada podrà interposar un recurs d'alçada davant de la corresponent direcció territorial d'Educació, en el termini d'un mes a comptar de l'endemà de la recepció de la notificació. El director/a territorial d'Educació dictarà i notificarà una resolució individualitzada, en el termini màxim de tres mesos, una vegada revisat i informat l'expedient per la Inspecció Educativa i efectuades les consultes que considere oportunes. La dita resolució posarà fi a la via administrativa.
Article 11. Certificació i efectes de la validació
A les persones que hagen validat la formació se'ls emetrà la certificació corresponent, per part del centre docent, d'acord amb el model que figura en l'annex III. Per a les persones que hi hagen participat sense reunir els requisits acadèmics exigits per a l'obtenció del corresponent títol de Formació Professional, es farà constar expressament esta circumstància en la certificació.
En els certificats es farà constar la qualificació final obtinguda.
La validació de la formació serà capitalitzable per a l'obtenció d'un títol de Formació Professional o d'un certificat de professionalitat, sempre que s'acrediten els requisits d'accés a cicles formatius de grau mitjà o superior, segons els casos.
Article 12. Inscripció i matrícula
1. La inscripció es realitzarà, un mes abans de la data prevista per a la prova de validació, per mòduls professionals complets d'acord amb el model indicat en l'annex IV, i s'adjuntarà a esta:
1) Fotocòpia compulsada del document nacional d'identitat o document equivalent d'identificació (targeta d'estranger, permís de residència temporal o definitiva).
2) Fotocòpia compulsada de la titulació acadèmica o requisit d'accés al cicle formatiu, si es posseïxen.
3) Número de la Seguretat Social (NUSS).
4) Document justificatiu de ser treballador en actiu.
Les sol·licituds seran presentades per part dels interessats en l'empresa/entitat on reben el curs/acció formativa.
2. Les persones que estiguen matriculades en algun/alguns mòdul/s professional/s d'un cicle formatiu no poden inscriure's simultàniament, durant el mateix curs acadèmic, a la validació del/s mateix/os mòdul/s professional/s. Per a inscriure's en la validació cal sol·licitar l'anul·lació de matrícula del/s corresponent/s mòdul/s professional/s. Per a la dita anul·lació de matrícula cal ajustar-se al que disposa l'article 9 de l'Orde 78/2010, de 27 d'agost (DOCV núm. 6347, de 3 de setembre), de la Conselleria d'Educació, per la qual es regulen determinats aspectes de l'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana.
3. Una vegada comprovada que la documentació presentada pels interessats remesa al centre docent validador per la corresponent empresa/entitat complix els requisits, els centres docents matricularan les persones, obriran el respectiu expedient acadèmic i arxivaran i custodiaran les dades, de forma separada de l'alumnat ordinari, i s'abonaran les taxes i els preus públics establits en la legislació vigent.
DISPOSICIONS FINALS
Primera. Aplicació de l'orde
S'autoritza la direcció general competent en matèria de formació professional de la Conselleria d'Educació per a adoptar les mesures i dictar totes les resolucions i instruccions que siguen necessàries per al desplegament i l'execució del que disposa esta orde.
Segona. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, de 20 de desembre de 2010
El conseller d'Educació,
ALEJANDRO FONT DE MORA TURÓN


Còpia Permalink ELI